Troukoors – Wedding Magazine, Directory & Blog South AfricaTroue in die mooiste deel van die dorre woestyn in Namibië
Nov 25, 2019Inspirasie
"Bring vir my 'n Namibsroos, bring haar na my toe," hierdie woorde van Theuns Jordaan se liedjie Namibsroos kom dadelik by 'n mens op as 'n mens na die gestileerde fotosessie van Stephanie Klosta kyk, wat ideaal is vir 'n troue in die woestyn.
Ons het gaan uitvind wat Stephanie Klosta se idee was om 'n gestileerde fotosessie in die droë, warm Namibiese son te doen.
Stephanie Klosta, van Stephanie Klosta Photography, beskryf haarself as 'n Johannesburgse en Namibiese fotograaf. Haar fotografiestyl is skoon, emosioneel en romanties en is die perfekte keuse vir enige troue. Sy is met 'n Duitser getrou en het 'n vierjarige seuntjie.
Beeldskone Mejuffrou Namibië 2019, Yana Haenisch, was die "Namibsroos" vir hierdie gestileerde fotosessie. Haar veldtog as Mej. Namibië-finalis het gegaan oor werkskepping, veral vir die Namibiese jeug en om plaaslike besighede te ondersteun.
Stephanie se idee vir die gestilleerde fotosessie was om buite in die bosveld te wees, in die hartjie van Namibië, Windhoek. "Selfs al is Windhoek 450 km van die Namibwoestyn, voel 'n mens nogsteeds die droogte en intense hitte van die Afrika-son. Ek wou graag 'n sagte, romantiese Safari-gevoel skep, deur die ongerepte skoonheid van die bos rondom ons te inkorporeer vir 'n treffende effek, wat veral mooi kan wees vir 'n troue."
Haar liefde vir Windhoek is duidelik en sy deel graag die stad se interessante geskiedenis: "Geleë in 'n kom, omring deur die Khomas Hoogland en Auasberge, vind jy Windhoek, Namibië se bekende hoofstad. Die Stad is tans gasheer vir ongeveer 200 000 mense en is 'n vooruitstrewende kulturele en historiese middelpunt, wat teen 'n eksponensiële koers groei.
Die Metropool is gekenmerk deur kenmerkende Duitse styl geboue, en spog met 'n aantal besienswaardighede van sy ietwat onstuimige en gevarieerde verlede. Kulturele en historiese entoesiaste moet 'n besoek aan die Christuskirche (Christus kerk) prioritiseer.
Yana het sprankelend rondgedans in 'n Marlize Meeding-trourok vir die fotosessie. Marlize se styl en ontwerp komplementeer die Namibiese skoonheid en die atmosfeer van die fotosessie baie goed. Haar rokke is beslis 'n goeie belegging vir enige troue.
Hierdie fotosessie van Stephanie Klosta, met model Yana Haenisch, skep 'n mooi prentjie van 'n beeldskone bruid, wat in die droë warm Afrika-son dans en troue hou. Jy voel sommer die droë hitte en hoor die woorde: "Bring vir my 'n Namibsroos, bring haar na my toe."